**OR069 Hol laknak az állatok? Lottójáték a világ állataival**

Ismerkedj a tőled messze élő állatokkal. Gyűjtsd össze saját élőhelyére az esőerdő, az óceán, a sivatag és a sarkvidék állatait.

Az élőhelyeket ábrázoló táblák hátoldalán érdekes tényeket olvashatsz arról a vidékről.

Az Orchard Toys Learning Games sorozat elősegíti, hogy a gyermekek örömmel játsszanak együtt, kommunikáljanak egymással.

A Hol laknak az állatok? lottójáték a következő területek fejlesztéséhez járul hozzá:

- természetismeret

- megfigyelő képesség, memória

- szociális készségek, beszédkészség

**Életkor**: 3-6 éveseknek

**Játékosok** száma: 2-4

**A készlet tartalma**: 4 élőhely-tábla, 24 állatkártya, 4 kutatókártya

Előkészület: - Minden játékos választ egy élőhely-táblát. - Az állatkártyákat lefelé fordítva szétterítjük az asztalon. - A kutatók kártyáit az állatkártyáktól elkülönítve rakjuk az asztalra lefelé fordítva.

A játék célja: Gyűjtsük össze az egy-egy élőhelyhez tartozó állatokat és az odaillő öltözékű kutatót.

A játék menete: - A legfiatalabb játékos kezd: felfordít egy állatkártyát. - Ha a saját táblájához tartozik, ráhelyezi a kártyát a táblán lévő megfelelő képre. Ha más élőhelyhez tartozik az állat, a játékos megmutatja a képet a többieknek, majd lefelé fordítva visszateszi a kártyát az asztalra. - A következő játékoson a sor. - Ha egy játékos már minden állatot felrakott a táblájára, meg kell keresnie a hozzá tartozó kutatót. Amikor ismét rákerül a sor, húz egyet a kutatókártyák közül. Ha sikerült kihúznia azt, amelyik a táblájához tartozik, felrakja a helyére, és ezzel megnyerte a játékot. Ha a kutató ruházata nem illik a nála lévő élőhelyhez, megmutatja a többieknek, majd lefelé fordítva visszarakja az asztalra. - A játék addig tart, míg egy játékosnak sikerül minden állatot és a kutatót felraknia a táblájára. Győztes: Az a játékos nyeri a játékot, aki leghamarabb lefedi megfelelő kártyákkal a nála lévő táblán a képeket.

**A játék után**: Az itt következő érdekes tudnivalók alapján beszélgessünk a gyermekekkel az egyes élőhelyekről.

**Jó szórakozást!**

**A SIVATAG** Az itt élő állatok: teve, keselyű, skorpió, gyík, csörgőkígyó, tatu

* Vannak sivatagok, ahol egy év alatt kevesebb, mint 10 mm csapadék hull. Ennek ellenére sok növény és állat talál itt élőhelyet magának.
* A keselyűk húsevő madarak. A friss húst szeretik, de elfogyasztják a bomló állattetemeket is.
* A tevék napokon át tudnak víz és élelem nélkül gyalogolni. Hatalmas púpjukban raktározzák el a zsírt, ami ellátja őket energiával.
* A tatu nemzetközi neve armadillo, mely spanyolul ’kicsi páncélos állatot’ jelent. Nevük onnan ered, hogy hátukat, fejüket, lábukat, farkukat csontlemezek borítják. Ha megijesztik, a tatu páncéllal fedett labdává gömbölyödik.
* A világ legnagyobb forró sivataga a Szahara Afrikában. Nappal gyakran hatalmas hőség van, de éjszakára akár fagypont alá is süllyedhet a hőmérséklet. Brrr!

**AZ ÓCEÁN** Az itt élő állatok: polip, gömbhal, rák, tengeri csillag, teknős, delfin

* Az óceán nagy, sós vizű élőhely. A víz alatt élő állatok kövek alatt, iszapban, homokban, hínárok között találnak otthonra.
* Egyes tengeri állatok, mint például a rákok, tudnak lélegezni a víz alatt. Mások, mint a delfinek, felúsznak a felszínre, hogy a fejük búbján lévő nyíláson át levegőhöz jussanak.
* A polipnak lágy, szivacsos teste és nyolc karja van. Rákokkal és halakkal táplálkozik. Az óriáspolipok a felnőtt embereknél is nagyobbak lehetnek!
* A gömbhal pocakja nagyon rugalmas, labdává tudja teleszívni magát vízzel vagy levegővel. Így akarja elriasztani a különböző tengeri élőlényeket attól, hogy őt válasszák táplálékul.
* A Föld felszínének szinte háromnegyedét víz borítja. Ezért is kapta a Föld a „Kék bolygó” nevet.

**A SARKVIDÉK** Az itt élő állatok: jegesmedve, fóka, lunda, husky, pingvin, jávorszarvas

* A sarkvidéken nagyon hideg van, sokat fúj a szél, a földet hó és jég borítja, de itt is élnek állatok és madarak.
* A jegesmedve bőre valójában fekete. A bundájuk miatt látjuk fehérnek őket, mert az üreges szőrszálak visszaverik a fényt.
* Egyes fókafajok tökéletesen alkalmazkodtak a sarkvidéki élethez. Nagy szemükkel a víz alatt is látnak, vastag zsírréteg szigeteli őket a fagyos időben, úszóhártyás lábukkal hatékonyan hajtják magukat úszás közben.
* Bizonyos helyeken a sarkvidéken nem nőnek fák, bokrok, itt az állatok üregekben, barlangokban húzzák meg magukat.
* A sarkvidéken csak két évszak van: nyár és tél. Nyáron állandóan világos van, télen mindig sötétség borítja a tájat.

**AZ ESŐERDŐ** Az itt élő állatok: elefánt, krokodil, majom, tukán, fán élő levelibéka (Hyla), tigris

* Az esőerdők az egyenlítő környékén fekvő országokban terülnek el. Nevüket onnan kapták, hogy ezeken a vidékeken szinte minden nap esik az eső.
* Bizonyos elefántfajok esőerdőben élnek. Nagytermetűek, sok táplálékra van szükségük az életben maradáshoz. Akár 136 kg élelmet is magukhoz vesznek egyetlen nap alatt. Képzeld el mekkora mennyiség 136 zacskó cukor!
* Sokféle kúszónövény él az esőerdőkben, hosszuk akár a 200 métert is elérheti, ami azt jelenti, hogy két futballpályán át húzódhatnának!
* A tukánok jól érzik magukat az esőerdők összefüggő mennyezete alatt. Hosszú csőrük 19 cm, hosszabb, mint egy átlagos banán!
* A tigris könnyen el tud rejtőzni az esőerdőben csíkjainak köszönhetően. Tökéletes vadászruha, mert észrevétlenül tudja megközelíteni áldozatát.